b'\n_START_ARTICLE_\nConstantin Petrescu\n_START_PARAGRAPH_\nConstantin Petrescu a fost un colonel rom\xc3\xa2n, care a de\xc8\x9binut func\xc8\x9bia de comandant al Flotilei Rom\xc3\xa2ne (1864-1866).\n_START_SECTION_\nBiografie\n_START_PARAGRAPH_\nConstantin Petrescu s-a \xc3\xaenrolat \xc3\xaen cadrul Flotilei din Muntenia cu gradul de locotenent, fiind printre primii ofi\xc8\x9beri ai flotilei muntene. A fost numit la comanda uneia dintre cele trei canoniere intrate \xc3\xaen dotare \xc3\xaen anul 1845, de\xc8\x9bin\xc3\xa2nd \xc8\x99i comanda superioar\xc4\x83 a \xc3\xaentregului grup de canoniere._NEWLINE_Numele s\xc4\x83u este legat de \xc3\xaenceputurile de organizare a unei flotile de r\xc4\x83zboi \xc3\xaen Muntenia, \xc3\xaen perioada modern\xc4\x83. Prin Decretul nr. 122 din 5 iulie 1850, Flotila Munteniei s-a constituit \xc3\xaentr-un corp aparte, iar Constantin Petrescu, care fusese \xc3\xaenaintat la gradul de c\xc4\x83pitan, a fost numit comandant al acestei flotile. Dup\xc4\x83 Unirea Principatelor Rom\xc3\xa2ne \xc8\x99i unirea flotilelor din Muntenia \xc8\x99i Moldova \xc3\xaentr-un singur corp, printr-un decret al domnitorului Alexandru Ioan Cuza din 22 octombrie 1860, c\xc4\x83pitanul Petrescu a fost numit \xc3\xaen func\xc8\x9bia de ajutor al comandantului Corpului Flotilei, pe care a de\xc8\x9binut-o p\xc3\xa2n\xc4\x83 \xc3\xaen iulie 1861, din data de 9 decembrie 1860 av\xc3\xa2nd gradul de maior._NEWLINE_Pentru mai bine de un an \xc8\x99i-a \xc3\xaentrerupt activitatea \xc3\xaen flotil\xc4\x83, fiind numit \xc3\xaen func\xc8\x9bia de prefect al jude\xc8\x9bului Br\xc4\x83ila, dup\xc4\x83 care la revenirea \xc3\xaen flotil\xc4\x83 \xc3\xaen ianuarie 1863 a fost avansat la gradul de locotenent-colonel. Dup\xc4\x83 aproape un an, la data de 27 decembrie 1863, el a fost desemnat pentru a ocupa func\xc8\x9bia de comandant al Flotilei Rom\xc3\xa2ne, func\xc8\x9bie pe care a de\xc8\x9binut-o p\xc3\xa2n\xc4\x83 la data de 11 februarie 1866. \xc3\x8en aceast\xc4\x83 perioad\xc4\x83, a fost \xc3\xaenaintat la gradul de colonel (1865).'